Apetor

Tor Eckhoff (1964–2021), kjent som Apetor, var en norsk youtuber, best kjent for sine videoer der han utførte vågale aktiviteter på frosne hav og innsjøer, som skøyting og isbading mens han drakk vodka. Dette var aktiviteter som til slutt ville ende opp med å ta livet hans. Han døde 27. november 2021 etter at han falt gjennom isen i en innsjø vest for Kongsberg mens han spilte inn en video.
I videoene hans var han for det meste taus, men lagde noen lyder som var populære over hele verden, med et flertall av visninger fra Polen.

Bakgrunn 
Eckhoff ble født i Kristiansund 22. november 1964, og flyttet til Sandefjord i en alder av seks år. Han var ansatt ved Jotun-fabrikken i Sandefjord. I slutten av 2018 lastet Eckhoff opp en video til YouTube hvor han avslørte at han hadde blitt diagnostisert med tarmkreft.

Eckhoff var svært interessert i evolusjonsbiologi, og hadde en stor fascinasjon for det nære genetiske forholdet mellom mennesker og aper. Fra interessen kommer også pseudonymet Apetor.

Han hadde en kjærlighet til friluftsliv, ofte på camping om sommeren og fjellklatring, spesielt rundt Jotunheimen. Han var glad i Volvo 240- og 142-seriene med biler, og eide en 1968-modell av sistnevnte.

YouTube-karriere 
Eckhoff opprettet sin konto på YouTube den 10. oktober 2006 og postet sin første video den 11. oktober 2006. I starten brukte han kanalen sin til å dokumentere turene sine, og delte scener med dyreliv og naturskjønn utsikt, både innenlands og utenlands. Hans første gjennombruddsvideo, publisert 3. februar 2011, «On Thin Sea Ice 2», viser Eckhoff som står på skøyter, drikker vodka og isbader, og fikk over én million visninger i løpet av en uke. I videoene drikker han vodkaen Vikingfjord. Vikingfjord er gjennomgående i de fleste videoene til Eckhoff og han har sagt at han ikke hadde noen forbindelse til merkevaren, og at han aldri hadde vært i kontakt med selskapet som produserer det.

Videoene hans var populære internasjonalt, spesielt i østeuropeiske land som Polen (hvor 70 til 80% av visningene kom fra i 2016) og Russland, men også i USA; videoene hans har dukket opp på store TV-kanaler internasjonalt, f.eks. på det amerikanske kringkastingsselskapet CBS i 2011, og på det australske morgenbaserte programmet Sunrise i 2016. Per november 2021 har videoene hans blitt sett over 390 millioner ganger, og kanalen hans har over 1,21 millioner abonnenter.

Hans eneste videosamarbeid var sammen med youtuber Jonas Lihaug Fredriksen i en video på YouTube-kanalen NRK 4ETG.

Død 
Den 26. november 2021 falt Eckhoff gjennom isen ved en innsjø i nærheten Kongsberg mens han spilte inn en video for sin YouTube-kanal. Han ble reddet av dykkere som utførte hjerte-lunge-redning på ham, før han ble fløyet til Ullevål Universitetssykehus av luftambulanse. Han døde den 27. på sykehuset. Politiet bemerket at et hull hadde blitt kuttet i isen, og at han var alene på ulykkesstedet. På tidspunktet for hans død hadde hans kanal over en million abonnenter.

Hans siste video, med tittelen «I am Not Dead, I am 57 Today», ble lastet opp 22. november 2021, fem dager før han døde. I kommentarfeltet til videoen fikk han støtte av en rekke personer, inkludert kommentarer fra 4ETG og musikere som Alan Walker og PelleK. Det ble tent lys til minne om ham av fans utenfor den norske ambassaden i Polen.

Begravelsen hans ble holdt i Orelund kapell i Sandefjord 7. desember kl. 10.00.

Mest sette videoer

Referanser

Eksterne lenker 
 
 
 

 
Personer fra Kristiansund kommune
Youtubere fra Norge
Norske internettpersonligheter